Je Perrenez, diz Ruillars, borgois de Salins, fais savoir à touz... que, con li nobles bers Jehans, cuens de Bourgoigne et sires de Salins, m’ait affrainchi et mon chasal, qui siet en son bourt de Salins et touche, d’une partie, es murs de la closon de son bourt, don li une partie est devant le molin es seignours de Saint-Oyanz et li autre partie de l’autre part de ladite porte, de toutes costumes que il ne autres y puisse reclamer; et oit assiment afranchi mes hoir que je auray de mon cors, que ledit chasal tanront et y demoront, por ce que je et my hoirs devons refaire et afoitier toutes les portes et toutes les postelles des murs de la cloison de son bourt de Salins, quant elles cherront ou depereront ou per fue ou coment que soit, et il nous doit soignier bois et pammeles et angons et sarrures, et ce que mestier y sera esdites portes et postelles refaitier, je ay promis adit conte loialment et à bone foy tenir lesdites covenances. En tesmoing de laquel chose, je l’en ay baillié ces presentes lettres, seelées dou seal dou chapitre de l’iglise de Saint-Michiel de Salins. Ce fut fait l’an de l’incarnacion Nostre Signour qui corroit par mil CC sexante et doux anz, ou mois de jounnet.